23-årige Kylie Flodager er skyldig i manddrab, og for det skal hun straffes med 13 år i fængsel. Det vil sige et år mindre, end hun blev tilkendt i byretten i august. Den unge kvinde er desuden kendt skyldig i røveri af særlig grov beskaffenhed ved at have overført 10.000 kroner fra offerets konto til hendes egen via mobilepay. Kylie Flodager blev i august, sammen med sin daværende kæreste, idømt 14 års fængsel for, på brutal vis at have mishandlet og dræbt en 45-årig mand i parrets fælles lejlighed tilbage i april 2021. Kæresten, en 36-årig mand modtog byrettens dom, men den 23-årige ankede til frifindelse. Men nu har Vestre Landsret i Aalborg talt, og retten vurderer, at 23-årige Kylie Flodager er skyldig i manddrab. Dermed stadfæster landsretten byrettens dom. Skærpende omstændigheder Retten fandt, at der er flere omstændigheder i forbindelse med drabet på den 45-årige mand, der er strafskærpende, og det er derfor, hun skal straffes med 13 år og ikke 12, som normalt er straffen i drabssager. Når landsretten så vælger at give hende et år mindre, end byretten havde afgjort, så finder de det formildende, at Kylie Flodager var 21 år på gerningstidspunktet, og dermed relativt ung. Væsentligt yngre end sin daværende 36-årige kæreste og medskyldige. Mishandlingen som kæresteparret udsatte den 45-årige mand for var særdeles grusom og kynisk, og at den stod på i flere timer. I dommen har retten også lagt vægt på, at offeret med tiden blev værgeløs, fordi hans tilstand blev gradvist dårligere som mishandlingen af ham stod på. Retten lagde desuden vægt på, at Kylie Flodager tog del i forsøget på bortskaffelse af liget ved at have deltaget i indkøb af sorte plastiksække og ved at have kørt offerets bil væk adressen. Lokkede offer hen til lejligheden Den 45-årige mand havde flere år forinden haft et seksuelt forhold til den 23-årige kvinde, og det var det forhold, der endte med at koste ham livet. Den 23-årige kvinde havde nemlig fortalt sin 36-årige kæreste, at den 45-årige mand ved flere lejligheder havde overskredet hendes grænser. For eksempel ved at have haft sex med hende på et tidspunkt, hvor hun var fuld og påvirket af stoffer. Det skulle han straffes for, mente den 36-årige, og derfor lokkede han den 45-årige mand over i lejligheden på Ørstedsvej den skæbnesvangre dag i april ved at sende sms-beskeder fra den 23-åriges telefon og dermed udgive sig for at være hende. Da den 45-årige ankom til lejligheden blev han overfaldet af den 36-årige mand, og den dødelige mishandling startede. Mishandlet i timevis Indledningsvist var det den 36-årige mand, der stod for volden, men i flere tilfælde gav den 23-årige kvinde en hånd med. Gennem ankesagen har anklageren flere gange stillet spørgsmålstegn ved, at Kylie Flodager ikke forlod lejligheden, hvis hun ikke var enig i, hvad den 45-årige blev udsat for. En retsmediciner kunne i byretten dokumentere, at offeret havde modtaget mindst 40 stik og snit med kniv forskellige steder på kroppen, at han er blevet gennembanket med et jernrør, hvilket forårsagede ni brækkede ribben, og at han et ukendt antal gange blev udsat for kanyleindsprøjtninger med brintoverilte og WC-rens. Det var dog kvælningen med bælte, der endte med at tage livet af manden. Den 23-årige kvinde har gennem hele retsforløbet erkendt forholdet om grov vold, men hun mente ikke, hun skulle dømmes for drabet på den 45-årige mand. Vestre Landsret så anderledes på det.

Referat:
23-årige Kylie Flodager skal i fængsel i 13 år.